b'\n_START_ARTICLE_\nWinamp\n_START_SECTION_\nZgodovina\n_START_PARAGRAPH_\nWinamp je sprogramiral ameri\xc5\xa1ki programer Justin Frankel, ki je tudi ustanovitelj podjetja Nullsoft. Prva verzija je iz\xc5\xa1la 27. aprila 1997 pod imenom WinAMP 0.20a. Z verzijo 1, ki je iz\xc5\xa1la 7. junija 1997, se je Winamp preimenoval (majhne \xc4\x8drke) in \xc5\xbee dobil svoj znan videz \xe2\x80\x93 temno sivo ozadje s srebrnimi gumbi in zeleno pisavo za prikaz \xc4\x8dasa in naslova predvajane datoteke. Popularnost Winampa je hitro nara\xc5\xa1\xc4\x8dala in do verzije 2.10 dosegla velik krog uporabnikov (30.000 dnevnih obiskovalcev na takratni spletni strani Winampa). AOL je 1. junija 1999 kupil podjetje Nullsoft za 400 milijonov dolarjev._NEWLINE_Sledila je verzija 3 (avgust 2002), ki ni po\xc5\xbeela tak\xc5\xa1nega uspeha in v javnosti ni bila tako dobro sprejeta kot verzija 2. Naslednja verzija je iz\xc5\xa1la decembra 2003 in je nosila \xc5\xa1tevilko 5, saj naj bi zdru\xc5\xbeila najbolj\xc5\xa1e funkcije verzije 2 in verzije 3 (2 + 3 = 5). Kljub izidu nove verzije je veliko ljudi \xc5\xa1e zmeraj uporabljalo verzijo 2, zaradi hitrej\xc5\xa1ega delovanja oz. manj\xc5\xa1e porabe sistemskih virov._NEWLINE_Danes je Winamp eden najpopularnej\xc5\xa1ih medijskih predvajalnikov. V zadnjih letih je razvoj potekal predvsem v smeri spletnih storitev (spletni radio, prikazovanje dodatnih podatkov o glasbi, vklju\xc4\x8ditev spletnega brskalnika). Na voljo je tudi ogromno vti\xc4\x8dnikov (ve\xc4\x8d kot 950) in velika zbirka preoblek (ve\xc4\x8d kot 2850), ki jih lahko uporabniki brezpla\xc4\x8dno prenesejo._NEWLINE_Novembra 2013 je AOL oznanil, da bo ukinil razvoj in podporo Winampu. Skupaj s storitvijo Shoutcast naj bi ga prevzelo podjetje Radionomy, ki se ukvarja z gostovanjem spletnih radijskih postaj.\n_START_SECTION_\nFunkcije\n_START_PARAGRAPH_\nOsnovna funkcionalnost Winampa je predvajanje glasbenih datotek, podpira pa tudi prikaz raznih video formatov. Winamp podpira 60 razli\xc4\x8dnih audio in video formatov, med njimi so najbolj raz\xc5\xa1irjeni audio formati MP3, WAV, WMA, MIDI, AAC, OGG in video formati AVI, MPG, MPEG, WMV, MKV. Winamp omogo\xc4\x8da predvajanje preto\xc4\x8dne (stream) glasbe in videa \xe2\x80\x93 preko vgrajene storitve SHOUTcast lahko i\xc5\xa1\xc4\x8demo in poslu\xc5\xa1amo internetni radio ali gledamo internetne televizijske kanale. Vredno je omeniti, da je bil Winamp med prvimi programi, ki so omogo\xc4\x8dali to funkcionalnost. Pri instalaciji si lahko izberemo enega izmed 15 uradno podprtih jezikov, kasneje pa lahko vgradimo \xc5\xa1e druge jezikovne pakete. Vgrajeno ima tudi podporo za dodajanje vti\xc4\x8dnikov ter spreminjanje preoblek.\n_START_SECTION_\nRazli\xc4\x8dice\n_START_PARAGRAPH_\nNa uradni strani so za prenos pripravljene 3 razli\xc4\x8dice Winampa.'